Na temelju Odluke o prodaji nekretnina u vlasništvu Općine Legrad, KLASA: 406-01/21-01/01, URBROJ: 2137/10-21-16 od 23. lipnja 2021. godine, a sukladno točki 5.1. Programa mjera za poticanje rješavanja stambenog pitanja mladih osoba na području Općine Legrad, objavljuje se

## 

## 3. J A V N I P O Z I V

## mladim obiteljima i osobama za dostavu prijava za korištenje sredstava potpore pri rješavanju stambenog pitanja na području Općine Legrad

## za Mjeru 1. u 2021. godini

Ovim 3. Javnim pozivom i mjerama propisanim Programom mjera za poticanje rješavanja stambenog pitanja mladih osoba na području Općine Legrad (u daljnjem tekstu: Program), namjerava se pomoći mladim obiteljima uključujući i jednoroditeljsku obitelj te mladim osobama - samcima u rješavanju vlastitog stambenog pitanja s ciljem sprječavanja raseljavanja te naseljavanja mladih obitelji i osoba na područje Općine Legrad.

Predmet ovog Javnog poziva je podnošenje prijava za korištenje bespovratnih sredstava u okviru Mjere 1. „Stambeno zbrinjavanje mladih obitelji i osoba prodajom građevinskog zemljišta u vlasništvu Općine po povlaštenim cijenama radi izgradnje vlastite stambene zgrade na području Općine“.

Nekretnine koje su predmet prodaje ovog Javnog poziva navedene su u **1. Popisu** nekretnina (osim nekretnine pod Točkom 7.) koji je prilogu javnog natječaja za prodaju.

Korisnici mjera su mlade obitelji uključujući i jednoroditeljske obitelji te mlade osobe - samci.

Mladom obitelji u smislu ovog Programa, smatra se mladi bračni ili izvanbračni par koji na dan 1. siječnja tekuće godine (1.01.2021.) nisu navršili 40 godina života, a ukoliko se sredstva ne raspodjele do 1. prosinca 2021. godine, mladom obitelji će se smatrati i osobe starije od 40 godine, ali ne više od 45 godina života (na dan 1.01.2021.), te da svoje stambeno pitanje rješavaju stjecanjem vlasništva nad nekretninom ili izgradnjom stambenog objekta po prvi puta, odnosno preuređenjem prve nekretnine u njihovom vlasništvu.

Na javni poziv za korištenje sredstava iz ove Mjere može se javiti mlada obitelj koja ispunjava slijedeće opće uvjete:

1. da svi članovi mlade obitelji ili osobe (samci) imaju prijavljeno prebivalište na području Općine ili da svi doseljeni članovi mlade obitelji ili osobe prijave prebivalište na području Općine u roku tri (3) godine od dobivanja sredstava iz ove Mjere, osim kod izgradnje novog stambenog prostora kada su obvezni prijaviti prebivalište u roku od pet godina od dobivanja sredstava, odnosno kupnje nekretnine,
2. da će svi doseljeni članovi mlade obitelji ili osobe (samci) živjeti 15 godina na nekretnini za koju su ostvarili pomoć temeljem ove Mjere,
3. da svi članovi bračne ili izvanbračne zajednice, jednoroditeljske obitelji ili mlade osobe (samci) nisu stariji od 40 godina života na dan 1. siječnja tekuće godine u kojoj se raspisuje javni natječaj, a u slučaju da se planirana sredstva za tekuću 2021. godinu ne utroše, sredstva mogu ostvariti i članovi mlade obitelji stariji od 40 godina, ali ne više od 45 godina života na dan 1. siječnja 2021. godine,
4. da svaki od bračnih drugova ili izvanbračnih drugova koji po prvi put rješavaju stambeno pitanje stjecanjem prava vlasništva ili izgradnjom novog stambenog objekta na nekretnini stečenoj ***unatrag tri (3) godine prije raspisivanja natječaja***, nema u vlasništvu/suvlasništvu: obiteljsku kuću/stan ili kuću/stan za odmor ili da pojedinačno ili zajedno nisu vlasnici/suvlasnici poslovnog prostora na području Republike Hrvatske. Vlasništvo nekretnine ne mogu imati niti djeca podnositelja zahtjeva koja žive u istom kućanstvu ili imaju prijavljeno prebivalište na istoj adresi kao i podnositelji zahtjeva,
5. da bar jedan od bračnih drugova ili izvanbračnih drugova ima minimalno 3 godine radnog staža,
6. da niti jedan član domaćinstva nema nepodmirena dugovanja po osnovi javnih davanja prema državnom proračunu kao i nepodmirenih dugovanja prema Općini Legrad,
7. da jedan od bračnih odnosno izvanbračnih drugova ima najmanje srednju stručnu spremu,
8. da bračni ili izvanbračni drugovi nisu kažnjavani odnosno da se protiv njih ne vodi kazneni postupak,
9. na jednoroditeljsku obitelj, samohranog roditelja i mladu osobu (samca) na odgovarajući način se primjenjuju odredbe stavaka od a) do h).

Pravo prvenstva za dobivanje sredstava potpora iz Programa imaju:

1. mlade obitelji u kojima svi članovi imaju prebivalište na području Općine,
2. mlade obitelji koje žive u bračnoj ili izvanbračnoj zajednici,
3. mlade obitelji koje imaju djecu,
4. mlade obitelji koje imaju niže prihode po članu mjesečno,
5. mlade obitelji koje su podstanari, ali ne kod roditelja,
6. mlade obitelji koje planiraju izgradnju novog objekta na nekretnini kupljenoj od Općine po povlaštenoj cijeni,
7. mlade obitelji gdje su oba člana bračne ili izvanbračne zajednice u radnom odnosu,
8. mlade obitelji u kojima punoljetni članovi imaju najmanje srednju stručnu spremu,
9. Kriteriji za pravo prvenstva jednako se odnose i na jednoroditeljske obitelji i samohrane roditelje,
10. Mlade osobe (samci) ostvaruju pravo prvenstva po jednakim kriterijima, ali tek nakon mladih i jednoroditeljskih obitelji te samohranih roditelja.

Podnositeljima zahtjeva za kupnju nekretnine koji su dostavili kompletnu dokumentaciju te udovoljavaju uvjetima ovog Programa, odobrit će se prodaja građevinskog zemljišta u općinskom vlasništvu koje ispunjava uvjet za ishođenje dozvole za izgradnju, a radi izgradnje novog stambenog objekta – obiteljske kuće u svrhu prvog stambenog zbrinjavanja.

Povlaštena cijena neizgrađenog građevinskog zemljišta iznosi 1,00 kuna i predstavlja cijenu koju plaćaju prijavitelji kojima se odobrava potpora sukladno ovoj Mjeri Programa.

Ukoliko kupac ne prijavi prebivalište sukladno odredbama ovog Poziva, kupoprodajni ugovor se raskida te nema pravo na povrat kupoprodajne cijene. U tom slučaju Općina ima pravo aktivirati zadužnicu na iznos stvarne cijene utvrđene od strane povjerenstva.

Prijavi na natječaj je podnositelj dužan priložiti izjavu o promjeni prebivališta koja je sastavni dio natječajne dokumentacije.

Prilikom zaključenja ugovora kupac je dužan predati ovjerenu i potpisanu bjanko zadužnicu na iznos koji pokriva iznos stvarne kupoprodajne cijene uvećan za eventualne troškove prisilne naplate. Prilikom predaje prijave na javni poziv podnositelj zahtjeva predaje izjavu kojom se obvezuje da će prilikom zaključenja ugovora predati bjanko zadužnicu sukladno natječaju.

Prijave na ovu mjeru vezane su uz natječaj za prodaju građevinskog zemljišta u vlasništvu Općine kojim će se odrediti rok za prijavu. U opravdanim slučajevima, rok se može produžiti o čemu odlučuje općinski načelnik.

Građevinskim zemljištem u smislu ovog Programa smatra se građevinska čestica koja ispunjava minimalne uvjete za ishođenje dokumenata za građenje.

Korisnici ove mjere u cijelosti se oslobađaju plaćanja komunalnog doprinosa u postupku izgradnje stambenog objekta sukladno Odluci o komunalnom doprinosu na području Općine Legrad („Službeni glasnik Koprivničko-križevačke županije“ broj 1/19).

Potrebna dokumentacija koja se prilaže zahtjevu:

* Obrazac 1. – prijava za Mjeru 1. (u prilogu natječaja),
* Dokaz o radnom stažu te o visini mjesečnih primanja za svakog odraslog člana obitelji (platne liste za prethodna 3 mjeseca koja prethode podnošenju prijave),
* Dokaz o stečenoj stručnoj spremi za sve punoljetne članove domaćinstva (preslika diplome odnosno svjedodžbe),
* preslika osobne iskaznice podnositelja i/ili bračnog (izvanbračnog) druga,
* dokaz o tome da se radi o prvoj i jedinoj nekretnini podnositelja zahtjeva i članova obitelji te da podnositelj zahtjeva ni drugi član njegove obitelji nije prodao ili na drugi način otuđio nekretninu u vlasništvu ili suvlasništvu na području RH, odnosno da postojeća nekretnina ne udovoljava higijensko – tehničkim uvjetima za zdravo stanovanje, veličine je oko 35 m² korisne površine stambenog prostora za jednu osobu, odnosno za svaku daljnju osobu još oko 10 m² (Prilog 1.),
* izjava o predaji bjanko zadužnice prilikom zaključenja ugovora (Prilog 2.)
* izjava o promjeni prebivališta (Prilog 3.)
* uvjerenje o nekažnjavanju za podnositelja i bračnog (izvanbračnog) druga,

Dopunska dokumentacija koja se prilaže zahtjevu (ako je primjenjivo):

* izvadak iz matice vjenčanih odnosno izjava o izvanbračnoj zajednici (Prilog 4.),
* izvadak iz matice rođenih ili rodni list za svako dijete,
* dokaz o članstvu u udrugama, društvima ili drugim radno aktivnim asocijacijama.

Ukoliko podnositelj ne dostavi obveznu dokumentaciju na natječaj, njegova prijava se neće smatrati pravovaljanom i isključit će se iz daljnjeg bodovanja.

Dopunska dokumentacija prilaže se za dodatno bodovanje, a ukoliko ista neće biti priložena prijavitelj ne dobiva dodatne bodove po tim kriterijima u svrhu ostvarivanja prva prvenstva.

**NAČIN I ROKOVI PODNOŠENJA PRIJAVA**

**Prijava za korištenje sredstava po ovoj Mjeri podnosi se sukladno roku navedenom u Javnom natječaju za prodaju nekretnina u vlasništvu Općine Legrad koji se objavljuje istovremeno s raspisivanjem Poziva za ovu Mjeru,** a uz priloženu svu potrebnu dokumentaciju i na propisanim obrascima koje zainteresirani mogu dobiti u Općini Legrad, Trg Svetog Trojstva 52A ili preuzeti na internetskim stranicama [www.opcinalegrad.hr](http://www.opcinalegrad.hr).

Ispunjena prijava i pripadajuća dokumentacija dostavlja se osobno ili poštom na adresu: Općina Legrad, Trg Svetog Trojstva 52A, 48317 Legrad, s naznakom da se prijava podnosi za „Mjeru 1“.

Nepotpuni zahtjevi, nerazumljivi i oni uz koje nije priložena sva dokumentacija tražena u javnom pozivu, neće se razmatrati.

Potrebni obrasci zahtjeva i izjava sastavni su dijelovi ovog Javnog poziva.

Ovaj Javni poziv sa potrebnim obrascima biti će objavljen na internetskoj stranici Općine Legrad, [www.opcinalegrad.hr](http://www.opcinalegrad.hr) i na oglasnoj ploči Općine Legrad. Sve informacije mogu se dobiti u Općini Legrad, na telefon 048 835 051.

**KLASA: 370-03/21-01/01**

**URBROJ: 2137/10-21-34**

**Legrad, 2. srpnja 2021.**

**Općinski načelnik:**

**Ivan Sabolić, mag.pol.**